**I dag offentliggjøres festivalprogrammet for den 28. Riddu Riđđu-festivalen. Dette er Sandra Márjá Wests første år som festivalsjef og hun er stolt over å kunne presentere et spennende og bredt program.**

West har som mål at folk skal se til Riddu Riđđu for å finne ut hva som rører seg blant urfolk i dag.

* *“Årets Riddu Riđđu skal vise frem det brede spekteret av hva urfolk er i dag. Det er mange måter å være urfolk på, fra de som lever i tradisjonelle næringer til de som vokser opp i by. Man har med seg tradisjoner samtidig som man tar opp nye ting; som moderne hjelpemidler eller urbane uttrykksformer “*

**Urfolksspråkåret et sentralt tema**

2019 er det Internasjonalet året for urfolksspråk, og det kommer selvfølgelig til å markeres på årets festival. Hør den prisvinnende tenoren **Jeremy Dutcher** (Canada) synge på urfolksspråket wolasktoq, popartisten **Wiyaala** (Ghana) som bruker morsmålet sitt sissala, den samiske poptrioen **ISÁK**, strupesangensemblet **Alash** (Tuva) eller den samiske rapperen **Slincraze.**

Festivalpublikummet kan også oppleve tradisjonell strupesang fra **Årets nordlige folk: inuitter fra Nunavut** eller dra på klubbkonsert med **Silla and Rise**, som blander strupesangsangtradisjonen med elektronisk musikk.

**Egne produksjoner**

Riddu Riđđu satser stort på egne bestillingsverk i år. Åpningskonserten **Images of the North** er et møte mellom vokaltradisjoner fra Sápmi og Nunavut. **Opphav + Risten Anine** er et musikalsk samarbeid mellom folkrapduoen og joikeren Risten Anine Gaup. Tre generasjoner urfolkskvinner møtes i konserten med **Buffy Sainte-Marie, Tanya Tagaq og Maxida Märak.**

* *Bestillingsverkene er en måte for oss å skille oss ut, publikum vil oppleve unike samarbeid som krysser både sjangre, språk og landegrenser,* sier festivalsjefen.

Slampoeten **Ánná Káisá Partapuoli** står bak årets Riddu Sessions: “*We didn’t cross the border. The border crossed us*”

-*Ánná Káisá har en spennende stemme med et tydelig budskap, så jeg gleder meg spesielt til å vise denne forestillingen for publikum,* sier West.

**Kunnskap**

Riddu Riđđu setter fokus på dagsaktuelle urfolkstema via et seminarprogram som spenner vidt: fra tradisjonell kunnskap om laks, til gruvedrift i Kvalsund og et seminar om urfolksmusikk. I tillegg arrangeres det et seminar med Sannhets- og forsoningskommisjonen, der kommisjonens leder Dagfinn Høybråten blant annet deltar.

Riddu Riđđus gjester får også i år tilbud om spennende kurs i smiing, joik, strupesang, trommedans og samisk språk.

**Familievennlig festival**

Riddu Riđđu festivalen er en familievennlig festival. I år blir det en egen ammelávvu på festivalområdet og alle pensjonister over 70 år som bor i Kåfjord tilbys gratis festivalpass.

* *Vi ønsker å være til for alle aldersgrupper! I år ønsker vi spesielt å hedre de eldre og ønsker å gjøre det enklere for de å komme til festivalen. Her kan de treffe andre eldre, og kanskje noen vil oppsøke Sannhetskommisjonen som ønsker å møte flest mulig av de som har vært en del av* fornorskningsprosessen. *Markedet vårt vil også bli flyttet på, og det vil være gratis inngang dit på dagtid. I tillegg har vi etter mange forespørsler ordnet med en egen ammelávvu på området- så her er alle velkommen- både store og små!*

For øvrig program og billetter se [www.riddu.no](http://www.riddu.no)